
Mărturisitoriui: Barbu Sluşanschi 


„Barbu Sluşanschi. Născut la 13 Martie 1908, în 
Vijniţa, Bucovina. Împreună cu Traian Chelariu fondează o 
societate literară în scop de studii şi perfecţionare artistică 
(1925). Debutează, în anul 1927, la „Junimea literară“, cu 
poemul „Făt-Frumos Ciobanul“, în cinci părți, parte publicat şi 
în revista „Făt-Frumos“ de la Suceava. Forma definitivă 
ulterioară a poemului e inedită. 


Multă vreme lipseşte din viaţa literară bucovineană, 
fiind plecat pentru studii (Universitatea „Regele Ferdinand I“ 
din Cluj, Universitatea din Strasbourg şi Şcoala română de la 
Fontenay-aux-Roses — n.r.). Revine colaborator la „Junimea 
literară“, în 1931, cu bucata „Viaţă omenească“ (versuri). A 
desvoltat activitate ziaristică la Cluj şi la Cernăuţi. Are lucrări 
inedite şi în preparaţie“ (Junimea literară, nr. 1-6/1932, p. 
217). 


Fiul iredentistului român din Bucovina Emilian Slu- 
şanschi, doctorul în drept cu studii vieneze, care-i însoţise pe 
Ion Grămadă, Dimitrie Marmeliuc şi Aurel Morariu în exilul 
românesc pentru a îmbrăca „tunica ţării“, Barbu Sluşanschi, 
profesor de limba franceză la Cernăuţi şi Bucureşti, publicist, 
eseist şi poet, a fost, în vremurile zvârcolite ale perioadei 
interbelice, un adevărat teoretician de dreapta, dar nu în sensul 
îndeobşte popularizat, ci în cel al conflictului dintre generaţii, 
care nu-şi putea găsi rezolvarea decât prin o „revoltă“ a 
tinerilor împotriva „destinului mioritic“ a fost tatăl clasi- 
cistului şi indo-europenistului Dan Sluşanschi (născut în 12 


septembrie 1943, mama sa fiind profesoara Silvia Sluşanschi, 
născută Procopovici. 


Ca poet, cu mult prea puţine poeme publicate, deşi 
versifica îndemânatec, fluid, aproape baladesc, Barbu Sluşan- 
schi, care semna şi cu pseudonimul Barbu Pruteanu, n-a izbutit 
lucrări de excepție, dacă facem abstracţie de alegoricul 
expunerilor sale lirice, un alegoric de substratul mitic cerebral, 
precum cel din alegoriile nuntirii cosmice, în care domniţa 
împăratului ceresc, Luna, ademenită de Luceafăr (Steaua Cio- 
banului), se îndrăgosteşte, în zori, de Soare. Poezia lui, însă, e 
pe atât de discretă şi de cuminte, pe cât i-a fost de explozivă 
activitatea social-politică, soldată cu încarcerări de scurtă du- 
rată în cele două dictaturi, cea antonesciană şi cea comunistă, 
până prin anii '60, când, parțial reabilitat, este angajat la 
Institutul de Cercetări Agronomice din Bucureşti, oraş în care 
„Zadarnic se luptă un înger căzut“ în aşteptarea odihnei 
veşnice, de care va avea parte din 1993. 


Cum fiecare rând, scris de un poet bucovinean de odi- 
nioară, înseamnă un vestigiu al spiritualității noastre româ- 
neşti, nu am voie să ignor cele câteva poeme, rămase după 
cărturarul Barbu Sluşanschi. (|. D.). 


Amândoi 


Când între noi mereu ne-nvinuim 
Şi-aducem chin în loc de-mpărtăşire, 
E drept aşa de mult să suferim, 

Deşi în noi vedem numai iubire. 


Nici unul dintre noi n-o-mpărtăşeşte, 
Ci-aşteaptă de la celălalt să vină, 
Dar ştim că numai cel ce-o dăruieşte 
Trăieşte dragostea deplină”. 


(Junimea literară, nr. 1-6 
1932, p. 220) 


Apol... 


Apoi, ursita dragă-am întâlnit-o 
Şi împreună bună dimineaţa 

Am zis vieţii pe care am dorit-o, 
Iar ea-şi descoperi cu-ncetul faţa. 


„.. Au fost lacrimi, nu lăcrămioare, 
Ci mult amare şi grele ca plumbul, 
Rupte din inimă, aşa cum doare 
Adânc sfâşiat de gheară porumbul... 


Şi-acum pe noi mai strâns ne leagă ele, 
Când sub umbrarul lor de negre cetini 
Stăm amândoi, şi pentru toate cele 

Ne ogoim uşor, ca doi prieteni. 


(Junimea literară, nr. 1-3] 
1933, p. 15) 


Vis 


O, stea luminoasă ivită pe cer, 
Azi mai orbitor îţi e focul! 
Puterile toate la tine mă cer 
Şi simt că acolo mi-i locul“. 


Dar steaua luceşte neştiut 
Cu-atât de firească lumină! 
Zadarnic se luptă un înger căzut 
Pe alte tărâmuri să vină. 


Doar două mâini tăiate ciung 
Rămân încleştate pe cale 

Iar trupul porneşte în gemet prelung 
În negru şuvoi către vale. 


Fusese un demon semeţ şi rău 

Când ceru-nfrunta cu mândrie 
Şi-acum limpezindu-se trece prin hău 
Revine senin din tărie. 


„Din încumetarea spre tine-n sublim 
Creşteau semeţia şi răul, 

Dar unde nu-i locul spre bine trăim, 
Chiar dacă-ntre noi este hăul“. 


(Junimea literară, nr. 1-3] 
1933, p. 15) 


Viaţă omenească 


Cânii mă văd tot singur şi tot gol, 
Lihnit cum dau ospeţelor ocol 

Şi cum aştept să cadă fărmituri 
Flămândei şi-nsetatei mele guri. 


Câte maidane întâlnesc în drum, 
Cu bălegar din care iese fum, 

Pe toate până-n fund le scormonesc 
Comoara cea ascunsă s-o găsesc. 


Atunci când din gunoi sc va ivi, 

Cu grijă-n întuneric m-oi piti, 

S-o iau şi-n loc ştiut, cât mai afund, 
Doar pentru mine singur s-o ascund. 


Şi numai-n zile mari de sărbătoare, 
Tot câte-un galben am să scot în soare 
Şi pe ascuns cu el am să mă joc, 

Iar seara iarăşi am să-l pun la loc. 


Şi într-o zi, când clopotele-or să sune 

Ca pe creştini la rugă să-i adune 

— Pe mine la comoară să mă cheme — 

Eu voi pieri-ntr-un şanţ, scrâşnind blesteme. 


(Junimea literară, Nr. 1-4, 
1931, p. 99) 


Peţitul 
fragment de basm 


Grăi ciobanul: „Mi-a plăcut Domnița 
Şi dânsa m-a plăcut şi-am vrea-nsoţire, 
Şi nu fiţi lucrului cu-mpotrivire 

Că cinstea pe-om îl face, cred, nu viţa”. 


Zbucni tot sfatul l-ale lui cuvinte: 

„Un împărat cioban să ginerească!? 

Cu moartea pe-ndrăzneţ să-l pedepsească! 
Domniţa-l vrea?! Are-o copilă minte?”. 


Pufnea-n stecliri de ochi aprinşi tot sfatul 
Când dânsa răspicat vorbi: „Nu-mi pasă 
De cine lâng-ursitu-mi nu mă lasă”. 

Să-şi blesteme odorul împăratul? 


Şi fata iar cuvinte fără feţe 

Vorbi: „Pe Tata-l iau şi plec cu dragul!”, 
Şi sie-şi, tot zâmbind, gândi moşneagul 
La semene tâmplări din tinereţe... 


Dar iar vorbi ciobanu-aşa: „Domniţă, 
Visam de mult chiar eu voinicu-a fire 
Care neştiutor de-a ta menire 

Să te aprindă. M-am ascuns de viţă”. 


„„Găoacea vrea s-o spargă-acum piticul; 
Ciobanului tu iartă-i ispitirea, 

Că pentr-un mic mai mare e iubirea; 
Priveşte-mă: sânt Făt-Frumos voinicul!”. 
Se-ntunecă pe cer şi Sfântul Soare, 

Din strai smolit când prinse să răsară 

Un Făt-Frumos învăluit ca-n pară 

În zalele de-arginturi orbitoare... 


Auzului nu-i vine să se-ncreadă, 
Vederea cu uimire dă crezare. 

Se bucură Domniţa-atât de tare 
Că nu fu mult în leşin ca să cadă. 


Şi gură-cască a rămas tot sfatul! 
Iar zâna nopţii şi aprinsul soare 
Plecatu-s-au spre binecuvântare 
Şi iar, plin de-nţeles, zâmbi-mpăratul. 


(Junimea literară, Nr. 3-4, 
1927, pp. 91, 92) 


In poiană 


fragment 


În zori Domnița părăsi palatul 

Şi o porni spre tainica poiană 

Să fure minunata buruiană 

Cum baba de-ajutor i-a stat cu sfatul. 


Cum rătăcea fricoasă prin poiană 
Odată vede-n faţă-i că răsare 
Ciobanul curţii cu-ale lui mioare, 
În zeghea albă-nvăluit ca-n blană. 
Că baba noastră hâtră şi vicleană, 
Ştiind şi cele scrise şi nescrise, 
Întocmai bine lucrul potrivise 

Să se întâlnească dragii în poiană. 


Îşi dau bineţe. Mândră e poiana, 

Covor ţesut în flori ce minunate-s, 

„.. Şi-au tot cules din care mai căutate-s, 
Că unde-s flori să nu uiţi buruiana? 


Dar ostenind, pe zeghea-n iarbă-ntinsă 
Domnita greu s-a hotărât să şază. 

Şi mâna ei, pentru-o mai bună pază, 
De mâna lui uşor se lasă prinsă... 


10 


Ştia la basme de-i mersese vestea 
Ciobanului, căci le ştia din viaţă. 

Şi cum din tort se deapănă o aţă 

Ea-l roagă, — aşa să-i depene povestea. 


„De vru s-o-ntruchipeze cum nu-i alta 
Elo făcu minuni de frumuseţe: 
Strângând podoaba zilei şi a nopţii 
I-o puse toată-n, trup, un trup de zână, 
În părul negru, -n ochii ca de pară, 
S-o fi văzut, să nu ştii din ce lume-i. 
Şi semăna Domnița chiar cu tine... 
Şi-aşa-i meni, de zâmbet plin, Prea Sfântul: 
Frumoasa de-i frumseţa-ntr-a ei fire, 
O face-nţelepciunea mai frumoasă 

Şi mai frumoasă tu să fii se cade. 


Dezleagă-nţelepciunea vieţii noduri, 

Dar partea sufletului cea mai tare-i, 
Comoara bunătăţii şi-a iubirii 

Comoară-ţi pun în suflet, dar dormi-va 
Somn greu şi-adânc, cum până-n primăvară 
În mugur doarme frageda-nflorire. 


Până-n iubire fi-va s-o dezlege 

Cel ţie-asemeni prin pământ şi suflet —, 
Şi astfel dăruită de Prea Sfântul 

Din neființă când păşi în viaţă, 

Ea singură un dar era luminii, 

Că-atâta de frumoasă era-n chipu-i 

De zână luminoasă a-ntunecimii, 


ISI 


Să uiţi, de-o vezi, că poartă-n ea şi-un suflet 
Şi pentru asta mulţi vântură-ţară 

Neştiutori că-i trup şi suflet omul 

După-al ei chip fugind, se-mpiedicară... 


Adânc purtând comoara neştiută 
Aşteaptă mândra fată pe ursitu-i, 
Că-i e menit pe-acela să-l iubească 
Ce, neştiind, va fi să dezrobească 

De Tatăl Sfânt comoara-ncătuşată...”. 


Tăcu ciobanul, iar Domnița tare 
De-nfiorată ce simţea că este 

Credea că el 1-ursitul din poveste 

De simte-n piept comoara că-i răsare. 


Şi bucuria simte c-o învinge. 

O doare doru-apoi c-a plânge-i vine... 
Odată ciobănaşu-n braţe-o ţine, 
Năvalnic ea la pieptul lui se strânge... 


Ce mândru strălucea poiana-n soare! 
Mai tare strălucea de bucurie 

Că fu-ndrăgiţilor sălaş să fie... 

Şi-n jur, păştea o turmă de mioare... 


(Junimea literară, Nr. 11-12, 
1927, pp. 315, 316) 

Prag 


Mânat de o nostalgică pornire 
Să-ndeplinesc prea mult visatul drag, 
În multe chipuri dintr-un lung şirag 
Am bănuit avana lui trăire. 


Cu suflet legănat de taină şi-aşteptări 
De tine-acu m-alătur ca din joc, 

Se zbat in mine peste tot chemări, 
Mă leagă strâns cu tine la un loc. 


Cu presimţire de fiori de drag, 
Simt că-ntre noi trăirile sunt prag, 
Şi lângă el că stăruim mereu 
De-o parte tu, de ceealaltă eu. 


Şi mi-e spre prag tot sufletul deschis, 
Când iar cunosc că, plăsmuit din vis, 
E-n mine pragul bănuit în vis 
Că şi tu eşti învăluită-n ceaţă. 


Şi creşti şiragul chipurilor gol, 
Ție-ţi dădeau visările ocol, 

Te fermecau cu taină şi chemări 
Ce izvorau în mine şi-n visări. 

Doar zid orb este pragul bănuit, 
Să-l trec mirarea ta m-ar fi oprit. 
Din mâinile-mi şovăitor întinse 
Se risipiră daruri necuprinse. 


(Junimea literară, Nr. 7-12, 
1932, pp. 217, 218) 

Săvârşire 


Eram în vremea-aceea nepetrecut de viaţă 

Şi pregeta simţirea învăluită-n ceaţă, 

Când am pornit spre târguri, încrezător, ca firea 
Acolo să mă-ndrepte unde-i tămăduirea. 


Deşi fugar, chemarea a stăruit spre tine 

În timp ce prin trăire mă dezghiocam pe mine, 
Un om plecat simţirii, întreagă şi adâncă, 

Cu trupul miez de flăcări şi sufletul o stâncă. 


Când am simţit că-s vrednic să stau cu tine-n față, 
Căci sufletul şi trupul se-ngemănau în viaţă 
Ca un altar de jertfă aleanului nestins, 


Am mers să-nchin nainte-ţi cuprinsu-mi necuprins. 


Te-am regăsit in lumea de umbre o lumină 

Şi mi-am plecat genunchii şi fruntea către tină, 
Şovăitor acuma ca şi dintru-nceput 

Cum vei primi întorsul fugarului pierdut. 


Dar tu, făptură blândă, aproape neuimită 

De noua mea privire, viaţă împlinită 

Ştiai că este numai alături, tu şi eu, 

Şi te-ai ascuns, întreagă plângând, la pieptul meu. 

Durerea bucuriei plângea tremurătoare 
Şi-asupra ta, cuprinsă cum te ţineam, din zare 
Mi-am readus privirea plină de-atâta bine, 
Că-nvingător asupra-mi eram supus de tine. 


(Junimea literară, Nr. 7-12, 
1932, pp. 218, 219) 

Disputa 


Dânsul: 


De ce mă cerţi cu-atât dispreţ amar 
Învinuindu-mă de-atâtea rele? 

În mine eu le caut in zadar; 

De le-aş avea, nu m-aş căi de ele? 


Mă dor adânc mustrările cu ciudă 
Şi nu-nţeleg cum poţi să mi le faci, 
Cum toana rea şi oţărârea crudă 
Cu dragostea cuminte le împaci? 


Dar poate nu e vorba de-o-mpăcare, 
Ci chiar iubirea-ţi nemărinimoasă 
Mă chinuie cu-atâta-nverşunare, 
Voind astfel mai-binele să iasă. 


Dar firea mea nu-ndură a ta fire 

Şi prin mai rău n-ajunge la mai bine. 
Simt cum ucide-o astfel de iubire, 
De-aceea fug si mă ascund în mine. 

Dânsa: 


Tu-n mine nu iubeşti decât Iubirea 
Şi-atuncea când n-o vezi nu mă iubeşti, 
De-aceea atât de crud te chinuieşti 
Din vina ta de-mi creşti nemulțumirea. 


Tu, bună-rea, pe mine nu mă vrei, 
Ci-alergi tot după dragostea visată, 
Pe ea o laşi să te cuprindă toată, 
Dar eu te vreau al meu şi nu al ei. 


Şi-atuncea când te cer doar pentru mine, 
Tu simţi că setea mea de tine-i chin, 

Cu toate vorbele tu bei venin 

Când eu cu toate năzuiesc spre bine. 


Amândoi: 


Când între noi mereu ne-nvinuim 
Şi-aducem chin în loc de-mpărtăşire, 
E drept aşa de mult să suferim, 

Deşi în noi vedem numai iubire. 


Niciunul dintre noi n-o-mpărtăşeşte, 
Ci-aşteaptă de la celălalt să vină, 
Dar ştim că numai cel ce-o dăruieşte 
Trăieşte dragostea deplină. 


(Junimea literară, Nr. 7-12, 
1932, pp. 219, 220) 

Iarbu Sluşanschi 

